《水龙吟 落花》
清代·王翃

春阳恰照空园，晓莺啼倦残红冷。芳魂无据，冰帘斜扑，乱抛芳径。

力弱丝游，心疏蝶过，召还烟景。问余春未远，悠扬何事，依然就，风中影。

门外晚寒犹逞。正无聊、断肠人醒。新巢燕子，衔来尚湿，小楼初暝。

露重晨留，泥香夜葬，沾衣微省。更一溪、暗水吹成罨画，绣萍千顷。

作者简介：（1603—1651）明末清初浙江嘉兴人，字介人。本为染工，勤学不辍，以布衣工诗，在明末竟陵派盛行之际，独师法唐人。有《二槐诗存》。